Breithiúnas na Cúirte Breithiúnais (an Cúigiú Dlísheomra) an 1 Lúnasa 2025 (iarrataí ar réamhrialú ón Raad voor Vreemdelingenbetwistingen agus ón Conseil du Contentieux des étrangers – an Bheilg) – W, X v Belgische Staat
(Cásanna Uamtha C-636/23 agus C-637/23, 1 Al Hoceima agus Boghni 2 )
(Tarchur chun réamhrialú – Rialú teorann, tearmann agus inimirce – Beartas inimirce – Treoir 2008/115/CE – caighdeáin choiteanna agus nósanna imeachta coiteanna sna Ballstáit i ndáil le náisiúnaigh tríú tíortha atá ag fanacht go neamhdhleathach a fhilleadh – Airteagal 3(4) agus (6), Airteagal 7(1) agus (4), Airteagal 8 (1) agus (2), Airteagal 11(1) agus Airteagal 13 – Airteagal 47 den Chairt um Chearta Bunúsacha an Aontais Eorpaigh – Cinneadh um fhilleadh – Gan tréimhse le haghaidh imeacht deonach a dheonú – Toirmeasc ar theacht isteach – Gníomh riaracháin a bhfuil faoi réir achomhairc – Infhorfheidhmitheacht cinnidh um fhilleadh nach bhfuil foráil a bhaineann leis an tréimhse sin ann – An ceart chun leigheas éifeachtach a fháil – Cinneadh lena dtoirmisctear teacht isteach arna ghlacadh tar éis tréimhse shuntasach)
Teangacha an cháis: an Fhraincis agus an Ollainnis
Na cúirteanna a rinne an tarchur
Raad voor Vreemdelingenbetwistingen, Conseil du Contentieux des Étrangers
Páirtithe sna príomhimeachtaí
Iarratasóirí: W (C-636/23), X (C-637/23)
Cosantóirí: Belgische Staat (C-636/23), Stát na Beilge, arna ionadú ag an Státrúnaí Tearmainn agus Imirce (C-637/23)
An chuid oibríochtúil
Maidir le hAirteagal 7(4), Airteagal 8(1) agus (2), agus Airteagal 11(1) de Threoir 2008/115/CE ó Pharlaimint na hEorpa agus ón gComhairle an 16 Nollaig 2008 maidir le caighdeáin choiteanna agus nósanna imeachta coiteanna sna Ballstáit i ndáil le náisiúnaigh tríú tíortha atá ag fanacht go neamhdhleathach a fhilleadh,
ní mór léiriú a dhéanamh mar seo a leanas:
cuirtear cosc leo ar an gcinneadh gan tréimhse le haghaidh imeacht deonach a dheonú a mheas mar bheart cur chun feidhme nach n-athraíonn staid dhlíthiúil an náisiúnaigh tríú tír lena mbaineann.
Maidir le hAirteagal 13 de Threoir 2008/115, arna léamh i bhfianaise Airteagal 47 de Chairt um Chearta Bunúsacha an Aontais Eorpaigh,
ní mór léiriú a dhéanamh mar seo a leanas:
ní mór cinneadh gan tréimhse le haghaidh imeacht deonach a bheith inchurtha faoi chonspóid i gcomhthéacs imeachtaí dlíthiúla.
Maidir le hAirteagal 3(6) agus Airteagal 11(1) de Threoir 2008/115
ní mór léiriú a dhéanamh mar seo a leanas:
ní chuirtear cosc leo ar an údarás inniúil náisiúnta toirmeasc ar theacht isteach a fhorchur, fiú tar éis tréimhse shuntasach, ar bhonn cinneadh um fhilleadh nach ndeonaíonn aon tréimhse le haghaidh imeacht deonach.
Maidir le hAirteagal 3(4) agus Airteagal 7 de Threoir 2008/115
ní mór léiriú a dhéanamh mar seo a leanas:
tá an fhoráil a bhaineann leis an tréimhse le haghaidh imeacht deonach atá i gcinneadh um fhilleadh ina cuid dhílis den oibleagáid um fhilleadh a fhorchuirtear nó a leagtar amach sa chinneadh sin, agus mar thoradh air sin, má chinntear go bhfuil an fhoráil sin a bhaineann leis an tréimhse le haghaidh imeacht deonach neamhdhleathach, ní mór an cinneadh sin a chur ar neamhní ina iomláine.
____________
1 IO C, C/2024/1387, C/2024/1388.
1 Is ainm bréige é ainm an cháis seo. Ní fhreagraíonn sé d’fhíorainm aon pháirtí sna himeachtaí.